Diari Oficial de la Generalitat Valenciana


Sumari del DOGV 9283, del 22-02-2022 (2022/1332)

ORDRE 1/2022, de 16 de febrer, de la Conselleria de Sanitat Universal i Salut Pública, d'aprovació de les bases reguladores de les subvencions destinades a finançar programes d'ajuda mútua i autoajuda relacionats amb la millora de la qualitat de vida dels pacients i de les pacients a la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9283

Data del DOGV
:   22-02-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/1332


Data del document
:   16-02-2022

Organisme emissor
:   Conselleria de Sanitat Universal i Salut Pública

Tipus de document
:   Ordre

Anàlisi jurídica

 Descriptors 

:   * Conselleria de Sanitat Universal i Salut Pública
    * salut pública
    * ajuda pública
    * política sanitària
    * drets del malalt

ORDRE 1/2022, de 16 de febrer, de la Conselleria de Sanitat Universal i Salut Pública, d'aprovació de les bases reguladores de les subvencions destinades a finançar programes d'ajuda mútua i autoajuda relacionats amb la millora de la qualitat de vida dels pacients i de les pacients a la Comunitat Valenciana. [2022/1332]  
L'increment de les malalties cròniques fa que l'Administració sanitària oriente el sistema sanitari cap a la cerca d'una gestió més efectiva i eficient de les actuacions dirigides a persones afectades de patologies cròniques. Necessàriament aquestes actuacions han de complementar-se amb l'experiència que, com a organització, aporten les associacions, federacions i entitats sense ànim de lucre de pacients, de familiars, de voluntaris sanitaris o aquelles entitats sense ànim de lucre o aquelles que tinguen entre els seus fins millorar la qualitat de vida de les persones, a través de les seues actuacions en l'àmbit de la salut les activitats de les quals estiguen acceptades científicament i tinguen resultats contrastats.  
  
La Conselleria de Sanitat Universal i Salut Pública pretén, mitjançant la present Ordre, continuar impulsant i facilitant l'acció solidària d'aquests grups d'ajuda mútua i autoajuda, establint els requisits mínims que han de complir les organitzacions sol·licitants de la subvenció com a garantia de l'eficàcia i l'eficiència de les actuacions finançades amb fons públics.  
Amb aquesta ordre la conselleria competent en matèria de sanitat estableix les bases reguladores per a la concessió d'ajudes per a destinades a finançar programes d'ajuda mútua i autoajuda, relacionats amb la millora de la qualitat de vida dels/de les pacients a la Comunitat Valenciana, i s'acompleix el que es disposa en l'article 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, d'ara en avant Llei 1/2015, de 6 de febrer, relatiu a les bases reguladores de la concessió de subvencions.  
  
En data 16 d'abril de 2021 ha entrat en vigor el Decret llei 6/2021, d'1 d'abril, del Consell, de mesures urgents en matèria econòmic administrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19 (DOGV 9062), el capítol II del qual introdueix determinades modificacions en la Llei 1/2015, de 6 de febrer, de la Generalitat, entre altres, en matèria de subvencions, l'article de les quals 4, escau donar nova redacció a l'apartat 2 de l'article 160, que queda redactat en els termes següents: «2. Les persones titulars de les conselleries - són els òrgans competents per a: - b) Aprovar mitjançant una ordre les oportunes bases reguladores de la concessió de subvencions, que no tindran la consideració de disposicions de caràcter general».  
Així, en el sentit del que s'ha exposat, esdevé necessària la publicació de la present ordre que estableix les bases que regulen les ajudes destinades a finançar programes d'ajuda mútua i autoajuda, relacionats amb la millora de la qualitat de vida dels/de les pacients.  
En compliment de l'article 7.4 del Decret 128/2017, de 29 de setembre, del Consell, s'estableix que les subvencions a concedir conforme a les bases reguladores d'aquesta Ordre, pel caràcter d'aquestes, no estan subjectes a la política de competència de la Unió Europea en matèria d'ajudes públiques i, per tant, no requereixen notificació a la Comissió Europea, per no reunir els requisits de l'article 107.1 del Tractat de Funcionament de la Unió Europea, i en concret perquè no suposen avantatge econòmic, al no exercir activitat econòmica els beneficiaris d'aquestes.  
Amb aquesta ordre s'acompleix el que es disposa en la Llei 38/2003, de 17 de novembre, general de subvencions, en el Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, i en la Llei 1/2015, de 6 febrer, i resulta necessari, en l'elaboració de la present ordre, el respecte a les exigències recollides en les normes esmentades.  
Les presents subvencions s'incardinen en el Pla estratègic de subvencions de la Conselleria de Sanitat Universal i Salut Pública per al període 2020-2023, aprovat per la Resolució de 20 de gener de 2020, de la consellera de Sanitat Universal i Salut Pública, i posteriors modificacions.  
En el procés d'elaboració d'aquesta ordre, i d'acord amb l'article 165 de la Llei 1/2015, de la Generalitat, s'han emés els preceptius informes de l'Advocacia de la Generalitat i la Intervenció Delegada de la Conselleria de Sanitat Universal i Salut Pública, i s'han realitzat els tràmits d'informació pertinents acomplint l'article 83 de la Llei 39/2015, d'1 d'octubre.  
En virtut de tot el que antecedeix, complits els tràmits procedimentals oportuns, vistes la Llei 39/2015, d'1 d'octubre, del procediment administratiu comú de les administracions públiques; la Llei 38/2003,de 17 de novembre, general de subvencions i el reglament que la desplega; la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat; el Decret 185/2020, de 16 de novembre, del Consell, d'aprovació del Reglament orgànic i funcional de la Conselleria de Sanitat Universal i Salut Pública; el Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19 i altres normes de general i pertinent aplicació,  
  
  
ORDENE  
  
Primer. Aprovació de les bases reguladores  
Aprovar les bases reguladores per a la concessió de les subvencions destinades a finançar programes d'ajuda mútua i autoajuda, relacionats amb la millora de la qualitat de vida dels/de les pacients a la Comunitat Valenciana, que figuren en l'annex I.  
  
Segon. Instruccions i interpretacions  
La persona titular de la direcció general amb competències en matèria d'atenció al pacient queda facultada per a dictar totes les instruccions i resolucions que siguen necessàries per a l'aplicació d'aquesta Ordre i de les corresponents convocatòries i queda facultada per a interpretar el contingut de la present Ordre a l'efecte del procés d'adjudicació de la subvenció que es convoque i resoldre, vist l'expedient contradictori i amb plena subjecció al que es disposa en la Llei 1/2015, de 6 de febrer, en la Llei 38/2003, de 17 de novembre i en el Reial decret 887/2006, de 21 de juliol, que la desenvolupa, els dubtes i conflictes que pogueren plantejar les entitats beneficiàries de les subvencions en l'exercici de les seues funcions.  
  
Tercer. Delegació de la resolució de concessió, pèrdua, minoració o reintegrament de la subvenció  
L'òrgan competent per a dictar les resolucions de concessió, així com per a resoldre expedients de pèrdua, minoració o reintegrament de la subvenció, serà la persona titular de la direcció general amb competències en matèria d'atenció al pacient, que actuarà per delegació de la persona titular de la conselleria amb competències en matèria de sanitat, de conformitat amb l'article 160.5 de la Llei 1/2015, de 6 de febrer.  
  
  
Quart. No incidència econòmica  
L'aprovació de les presents bases no comporta, en si mateixa, obligacions econòmiques en els pressupostos de la Generalitat, sense perjudici de les possibles convocatòries que puguen resoldre's conforme a la consignació pressupostària que s'establisca en el corresponent exercici.  
  
  
Cinqué. Eficàcia  
Aquesta ordre farà efecte a partir de l'endemà de la publicació en el Diari Oficial de la Generalitat Valenciana i regirà durant la vigència del Pla estratègic de subvencions de la Conselleria de Sanitat Universal i Salut Pública per al període 2020-2023, aprovat per la Resolució de 20 de gener de 2020, de la consellera de Sanitat Universal i Salut Pública i posteriors modificacions.  
  
Contra la present ordre, que posa fi a la via administrativa, es podrà interposar recurs potestatiu de reposició, en el termini d'un mes a comptar des de l'endemà de la publicació d'aquesta, segons el que s'estableix en els articles 123 i 124 de la Llei 39/2015, d'1 d'octubre, o es podrà interposar directament recurs contenciós administratiu, davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats des de l'endemà de la publicació d'aquesta, de conformitat amb el que s'estableix en els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
  
València, 16 de febrer de 2022  
  
La consellera de Sanitat Universal i Salut Pública,  
ANA BARCELÓ CHICO  
  
  
ANNEX I  
  
Base primera. Objecte i àmbit d'aplicació  
Les presents bases tenen per objecte articular el procediment de gestió i concessió de subvencions de la conselleria amb competències en matèria de sanitat per a finançar programes d'ajuda mútua i autoajuda relacionats amb la millora de la qualitat de vida dels/de les pacients en l'àmbit de la Comunitat Valenciana.  
  
Base segona. Convocatòria i procediment de concessió  
1. Es tracta d'una concessió de subvencions en règim de concurrència competitiva, conforme a l'article 22.1 de la Llei 38/2003, de 17 de novembre i a l'article 163 de la Llei 1/2015, de 6 de febrer.  
2. El procediment s'iniciarà d'ofici mitjançant la publicació de la corresponent convocatòria aprovada per resolució de la persona titular de la conselleria amb competències en matèria de sanitat, on s'indicarà el crèdit global màxim, l'aplicació pressupostària i el codi de línia que servisca de suport a aquestes, i es publicaran en la Base de Dades Nacional de Subvencions, d'acord amb el procediment establit en l'article 20 de la Llei 38/2003, de 17 de novembre, així com un extracte d'aquesta en el Diari Oficial de la Generalitat Valenciana.  
  
3. La quantia i el termini de justificació per part de les entitats beneficiàries s'ajustaran al que es disposa en l'apartat 3 de l'article 17 de la citada Llei 38/2003, de 17 de novembre.  
La quantia de les subvencions individuals es determinarà seguint els criteris de valoració establits en la present Ordre, amb un màxim global de finançament per a totes determinat per la disponibilitat pressupostària establida en la corresponent convocatòria.  
  
El termini per a presentar la documentació justificativa de la totalitat de la subvenció concedida, per part de les entitats beneficiàries, serà el que descriu la base quinzena de la present Ordre.  
4. Respecte a la convocatòria, les entitats interessades podran interposar recurs potestatiu de reposició en el termini d'un mes a comptar des de l'endemà de la seua publicació, conforme a la legislació de procediment administratiu comú, sense perjudici que puguen interposar qualsevol altre recurs que estimen pertinent.  
  
Base tercera. Sol·licitants i requisits de les entitats subvencionades  
  
1. Podran sol·licitar les subvencions objecte de regulació d'aquesta ordre, les associacions, federacions o entitats, sense ànim de lucre, de pacients, els seus familiars, les de voluntariat sanitari o aquelles que tinguen entre els seus fins millorar la qualitat de vida dels/de les pacients, que desenvolupen programes d'ajuda mútua i autoajuda dirigits pacients, en l'àmbit territorial de la Comunitat Valenciana, i que complisquen els requisits següents:  
a) Estar legalment constituïdes i inscrites en el registre públic que corresponga.  
b) Mancar d'ànim de lucre.  
c) Actuar de manera habitual en l'àmbit de la Comunitat Valenciana.  
  
d) Tindre com a fins institucionals, recollits en els seus estatuts, la realització d'activitats d'ajuda mútua i autoajuda a pacients, activitats de voluntariat de caràcter sanitari o activitats de millora de la qualitat de vida dels/de les pacients, havent d'estar en condicions de demostrar, mitjançant documentació fefaent, que l'associació actua de manera contínua en aquest àmbit i amb aquest objectiu.  
e) Estar al corrent en el compliment de les obligacions tributàries i amb la Seguretat Social en la forma establida reglamentàriament.  
  
f) No estar incursa en procediment de reintegrament de tot o part de les subvencions concedides per la Generalitat.  
g) Haver sigut declarada d'utilitat pública o haver presentat sol·licitud de tal declaració i obtingut informe favorable de la conselleria competent en matèria de sanitat, en els termes establits en l'article 3, punt 4, del Reial decret 1740/2003, de 19 de desembre, sobre procediments relatius a associacions d'utilitat pública.  
Aquests requisits, mèrits i qualsevol altra dada al·legada pels sol·licitants hauran de complir-se amb anterioritat a la data de terminació del termini de presentació de sol·licituds, i acreditar-se documentalment amb la presentació de la sol·licitud.  
2. Només es podrà presentar, per entitat, un únic programa o projecte d'activitats a desenvolupar, sempre que s'enquadre dins d'alguna de les exposades en la base cinquena d'aquesta ordre.  
3. No podran ser beneficiaris de subvenció aquelles entitats que es troben en alguna de les situacions següents:  
a) Aquelles entitats en les quals concórrega alguna de les circumstàncies previstes en l'article 13.2 de la Llei 38/2003, de 17 de novembre.  
b) Les associacions, fundacions, federacions o entitats sense ànim de lucre de pacients, els seus familiars, de voluntariat sanitari o aquelles els fins de les quals siguen millorar la qualitat de vida dels/de les pacients, que estiguen federades, quan la federació a la qual pertanguen siga sol·licitant de subvenció per a un programa que incloga la mateixa activitat.  
Així com aquelles associacions, fundacions, federacions o entitats sense ànim de lucre que siguen patrons o membres de fundacions, que pertanguen a una fundació, quan aquesta siga sol·licitant de subvenció per a un programa que incloga la mateixa activitat.  
c) Les associacions, federacions, fundacions o entitats, sense ànim de lucre, de pacients, els seus familiars, de voluntariat sanitari o aquelles els fins de les quals siguen millorar la qualitat de vida de les persones, que siguen beneficiaris d'una línia nominativa de la Conselleria de Sanitat Universal i Salut Pública, que subvencione activitats objecte de les presents bases, en els pressupostos de la Generalitat Valenciana.  
d) Les associacions, federacions o entitats que exercisquen activitat econòmica amb ànim de lucre.  
e) Les entitats que hagen sigut beneficiàries d'ajuda per a programes d'ajuda mútua i autoajuda i hagen sigut sancionades, mitjançant resolució ferma, amb la pèrdua de la possibilitat d'obtindre subvencions, conforme al que les lleis establisquen.  
f) Les entitats que tinguen deutes en període executiu amb la Generalitat Valenciana, llevat que aquestes estigueren degudament garantides  
  
  
Base quarta. Obligacions de les entitats beneficiàries  
Les entitats beneficiàries de les subvencions estaran obligades a:  
1. Col·laborar amb la direcció general amb competències en matèria d'atenció al pacient en la integració i coordinació dels programes subvencionats. Els programes subvencionats podran ser aplicables a persones que patisquen la mateixa patologia, amb independència que no formen part de l'entitat beneficiària.  
2. Destinar els fons rebuts en concepte de subvenció a pacients residents a la Comunitat Valenciana.  
3. No alterar la finalitat de les subvencions i complir les obligacions que estableix la legislació vigent per als perceptors de fons públics.  
  
4. Facilitar la inspecció i control per part de la direcció general, amb competències en matèria d'atenció al pacient, a fi de conéixer qualsevol aspecte de l'activitat objecte de la subvenció.  
5. Facilitar tota la informació econòmica, fiscal, laboral, tècnica i de qualsevol tipus que li siga requerida per la direcció general amb competències en matèria d'atenció al pacient, sense perjudici de la confidencialitat exigible.  
6. En qualsevol cas, les entitats beneficiàries de subvencions estaran obligades a complir amb el que es disposa en l'article 14 de la Llei 38/2003, de 17 de novembre, les establides en l'article 3 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, en cas que els siguen aplicables, i aquelles obligacions que puga fixar o determinar-se en la convocatòria que, en tot cas, haurà d'ajustar-se al que es preveu en la present ordre de bases.  
7. Així mateix, les entitats beneficiàries hauran de complir les previsions contingudes en la Llei orgànica 3/2007, de 22 de març, per a la igualtat efectiva de dones i homes i en la Llei 9/2003, de 2 d'abril, d'igualtat entre homes i dones, en relació amb el pla d'igualtat quan per la legislació d'aplicació els siga exigible.  
8. L'incompliment d'alguna d'aquestes obligacions, amb incoació prèvia d'expedient podrà donar lloc a deixar sense efecte la resolució de concessió de la subvenció o a la minoració de la quantia concedida i, en el seu cas, se sol·licitarà el reintegrament, total o parcial, de les quantitats percebudes i s'exigirà l'interés de demora des del moment del pagament de la subvenció.  
9. De conformitat amb el que es preveu en l'article 3, apartats 1 i 2 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, donar l'adequada publicitat de les subvencions rebudes, indicant almenys l'entitat pública concedent, l'import rebut i el programa, activitat o actuació subvencionat. La difusió d'aquesta informació es realitzarà preferentment a través de les corresponents pàgines web. En el cas que no disposen de pàgina web on realitzar aquesta publicitat, podran complir amb aquesta obligació a través del portal que pose a la seua disposició la Generalitat Valenciana.  
  
Base cinquena. Activitats objecte de les ajudes  
Les activitats objecte d'ajuda seran les següents:  
1. Activitats de caràcter sanitari.  
Es refereix a activitats realitzades per associacions sense ànim de lucre, de pacients, els seus familiars, o federacions d'associacions de pacients que tinguen per objecte, bé l'atenció psicosocial i suport psicològic al pacient i els seus familiars, duta a terme en les dependències de l'associació o en el domicili del pacient, o bé les activitats de caràcter sanitari dirigides a millorar l'atenció i la qualitat de vida dels/de les pacients.  
2. Activitats de voluntariat en centres sanitaris públics.  
Es tracta d'activitats realitzades per entitats de voluntariat sanitari o aquelles els fins de les quals siguen millorar la qualitat de vida dels/de les pacients que estiguen dirigides a contribuir a la millora de l'estada dels/de les pacients en els centres sanitaris públics de la Comunitat Valenciana.  
  
Base sisena. Despeses subvencionables  
1. En el cas de realitzar activitats de caràcter sanitari:  
a) Podran ser objecte de subvenció les despeses realitzades que de manera directa responguen a la naturalesa de l'activitat subvencionada, resulten estrictament necessàries per al desenvolupament d'aquesta, i es realitzen en el període subvencionable establit en la corresponent convocatòria. Així, seran objecte de subvenció del programa les despeses següents:  
- Despeses derivades de la contractació de professionals sanitaris reflectits en la Llei 44/2003, de 21 novembre, d'ordenació de les professionals sanitàries, així com altres professionals l'activitat dels quals se circumscriga a l'àmbit sanitari, per al desenvolupament de les activitats de caràcter psicològic de suport al pacient i els seus familiars, així com d'aquells professionals sense els quals no es podria dur a terme les activitats de caràcter sanitari dirigides a millorar l'atenció i la qualitat de vida dels/de les pacients, proposades per a subvenció. En cap cas, l'ajuda podrà superar els preus de referència en el mercat d'aquestes activitats.  
La justificació documental de les nòmines o prestacions de serveis que s'imputen a la subvenció atorgada han d'expressar la categoria real del professional, tal com aparega en la memòria d'activitats que es presente en la sol·licitud.  
- Despeses corrents. Es consideraran despeses corrents aquelles que reunisquen alguna de les característiques següents: ser béns fungibles, tindre una duració previsible inferior a l'exercici econòmic, no ser susceptibles d'incloure en inventari o ser despeses previsiblement reiteratives. Podran incloure's com a despeses corrents les següents: material d'oficina, despeses de correus, despeses de manteniment de la seu (lloguer, aigua, llum, neteja, telèfon, internet, entre altres), que en cap concepte superaran el 25 % de la subvenció concedida. En cap cas, s'inclouran compres de material inventariable.  
- Despeses de desplaçament. Quan les activitats objecte del programa hagen de dur-se a terme en el domicili del pacient, seran tingudes en compte les despeses de transport amb metro, autobús, trens de proximitat o els realitzats en vehicle propi, i en aquest cas, el quilometratge s'abonarà de conformitat amb les quanties establides en el Decret 95/2014, de 13 de juny, del Consell, pel qual es modifica el Decret 24/1997, d'11 de febrer, del Consell, sobre indemnitzacions per raó del servei i gratificacions per serveis extraordinaris, sempre que discórreguen dins de l'àmbit territorial de la Comunitat Valenciana.  
b) En cap cas seran objecte de subvenció les despeses següents:  
- Despeses de material inventariable, com ara mobiliari, ordinadors, televisors, entre altres.  
- Despeses de personal no inclosos expressament en l'apartat 1.a de la present base.  
- Despeses derivades de l'organització, execució i desenvolupament de jornades, assistència a jornades, congressos, convivències, campaments, assessoria o gestoria, així com qualsevol altre que no estiga regulat en l'apartat 1.a de la present base.  
2. En el supòsit d'optar per la modalitat d'activitats de voluntariat en els centres sanitaris públics:  
a) Les despeses subvencionables seran:  
- Despeses corrents. Es consideraran despeses corrents aquells que reunisquen alguna de les característiques següents: ser béns fungibles, tindre una duració previsible inferior a l'exercici econòmic, no ser susceptibles d'incloure en inventari o ser despeses previsiblement reiteratives. Podran incloure's com a despeses corrents les següents: material d'oficina i despeses de correus, entre altres. En cap cas s'inclouran compres de material inventariable.  
- Despeses de desplaçament que resulten imprescindibles per al desenvolupament de les activitats objecte del programa i dutes a terme per voluntaris.  
Seran tingudes en compte les despeses de transport amb metro, autobús, trens de proximitat o els realitzats en vehicle propi, i en aquest cas, el quilometratge s'abonarà de conformitat amb el que es preveu en el Decret 95/2014, de 13 de juny, del Consell pel qual es modifica el Decret 24/1997, d'11 de febrer, del Consell, sobre indemnitzacions per raó del servei i gratificacions per serveis extraordinaris, sempre que discórreguen dins de l'àmbit territorial de la Comunitat Valenciana.  
- Despeses de manteniment de la seu de l'associació: lloguer, llum, aigua, telèfon, neteja, entre altres i que, en cap concepte, superaran el 30 % de l'import de la subvenció obtinguda.  
- Despeses del personal tècnic, administratiu i de gestoria directament involucrat en el desenvolupament dels programes.  
- Despeses derivades de la formació del voluntariat en cursos oficialment acreditats per l'Escola Valenciana Estudis de la Salut (EVES).  
  
b) En cap cas seran objecte de subvenció les despeses següents:  
- Despeses de material inventariable, com ara mobiliari, ordinadors, televisors, entre altres.  
- Despeses de personal no incloses expressament en l'apartat 2.a de la present base. La justificació documental de les nòmines o prestacions de serveis que s'imputen a la subvenció atorgada han d'expressar la categoria real del professional, tal com aparega en la memòria d'activitats que es presente en la sol·licitud.  
- Despeses derivades de l'organització, execució i desenvolupament de jornades, assistència a jornades, congressos, convivències, campaments, així com qualsevol altra que no estiga prevista en l'apartat 2.a de la present base.  
3. En els supòsits en què l'entitat beneficiària de la subvenció subcontracte amb tercers l'execució total o parcial de l'activitat que constitueix l'objecte de la subvenció, no podrà excedir del 50 per cent de l'import de l'activitat subvencionada. Es considerarà que el beneficiari de la subvenció subcontracta quan concerta amb tercers l'execució total o parcial de l'activitat que constitueix l'objecte de la subvenció. Queda fora d'aquest concepte la contractació d'aquelles despeses en què haja d'incórrer el beneficiari per a la realització per si mateix de l'activitat subvencionada, de conformitat amb el que s'estableix en l'article 29 de la Llei 38/2003, de 17 de novembre i l'article 68 del Reial decret 887/2006, de 21 de juliol.  
4. Es considerarà despesa realitzada la que ha sigut pagada efectivament dins del període que s'establisca en la corresponent convocatòria.  
  
5. En cap cas, la contractació del personal per part de les entitats beneficiàries de subvencions regulades en aquesta Ordre suposarà cap relació jurídica amb la Generalitat Valenciana.  
6. Amb caràcter general, no es tindran en compte com a justificants de despeses les possibles retribucions dels membres de les juntes directives de les entitats beneficiàries de subvencions, les indemnitzacions per assistència ?dietes o viàtics- ni les despeses professionals, quan l'activitat siga duta a terme per un membre de la junta directiva.  
7. En tot cas, les despeses s'ajustaran al que es disposa en l'article 31 de la Llei 38/2003, de 17 de novembre.  
  
Base setena. Presentació de sol·licituds  
1. Les sol·licituds hauran de presentar-se exclusivament per via telemàtica en el Registre Electrònic de la Generalitat, mitjançant accés al corresponent tràmit electrònic disponible en la seu electrònica de la Generalitat (http://sede.gva.es), sense que siguen tingudes en compte les sol·licituds presentades per qualsevol altre mitjà, de conformitat amb el que es disposa en l'article 14.2 de la Llei 39/2015, d'1 d'octubre, i resultarà d'aplicació, en cas contrari, el que es disposa en l'article 68.4 de citada Llei.  
2. El termini i el tràmit electrònic concret que haja d'utilitzar-se per a la presentació de les sol·licituds es determinarà en la resolució de la convocatòria.  
3. A la sol·licitud s'acompanyaran les següents declaracions responsables, signades electrònicament per la persona representant legal de l'entitat sol·licitant:  
a) Declaració responsable en la qual manifesta sota la seua responsabilitat que totes les dades recollides en la sol·licitud són verídiques i que es troba en possessió de la documentació que així ho acredita, quedant a la disposició de la Generalitat per a la comprovació, control i inspecció que s'estimen oportuns i que es compromet a mantindre el compliment de les anteriors obligacions durant el període de reconeixement de l'obligació en els termes de l'article 69.1 de la Llei 39/2015, d'1 d'octubre. D'acord amb el que es disposa en l'article 69.4 de la referida llei, la inexactitud, falsedat o omissió, de caràcter essencial, de qualsevol dada o informació, que s'incorpore a aquesta declaració responsable, així com la no-presentació de la documentació, si escau, que siga requerida per a acreditar el compliment del declarat, determinarà la impossibilitat de continuar amb la convocatòria.  
b) Declaració responsable de no concórrer en l'entitat sol·licitant les circumstàncies assenyalades en l'article 13 de la Llei 38/2003, de 17 de novembre, per a ser beneficiària de les subvencions que en aquesta Ordre es regulen, i que està al corrent en el pagament de reintegrament per subvencions.  
c) Acreditació de trobar-se al corrent en les seues obligacions tributàries i amb la Seguretat Social. Per a això, l'entitat sol·licitant podrà autoritzar l'òrgan instructor perquè obtinga directament l'acreditació del compliment de les obligacions tributàries i amb la Seguretat Social a través de certificats telemàtics, de conformitat amb el que es disposa en el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'administració de la Generalitat i el seu sector públic. De no atorgar aquesta autorització hauran d'aportar la documentació acreditativa que es troben al corrent de les citades obligacions.  
d) Declaració responsable de l'entitat sol·licitant que acredite l'import de les subvencions rebudes l'any anterior d'altres entitats, tant públiques com privades.  
4. Així mateix s'adjuntarà a la sol·licitud la documentació següent:  
a) Certificació acreditativa de l'acord adoptat per l'òrgan competent, autoritzant la sol·licitud d'ajuda i aprovant el programa i pressupost presentat.  
b) Memòria del programa d'activitats objecte de subvenció, que haurà de preveure almenys els apartats següents: títol, objectius, activitats a desenvolupar, terminis d'execució, necessitats professionals i forma d'avaluació prevista, així com els currículums de l'equip professional intervinent.  
c) Pressupost desglossat, per partides, de les despeses previstes per a l'exercici sol·licitat per al programa objecte de subvenció, així com pressupost dels possibles recursos amb els quals compte per al seu finançament. No es tindran en compte els pressupostos no relacionats amb el programa per al qual se sol·licita l'ajuda.  
d) Memòria del programa de l'exercici anterior (si no consta ja en poder de la direcció general amb competències en matèria d'atenció al pacient).  
e) Pressupost total de l'entitat de l'any anterior.  
f) Fitxa descriptiva, segons model normalitzat que elabore la conselleria amb competències en matèria de sanitat, en la qual haurà d'especificar-se l'import de l'ajuda sol·licitada.  
g) Certificat expedit per l'entitat bancària, on efectuar, en el seu cas, els pagaments de la subvenció concedida, en el qual s'especifique el codi IBAN i titular d'aquesta, així com comunicació fefaent del CIF del peticionari. En cas de no haver obtingut subvenció amb anterioritat o haver sigut modificada el compte, haurà de presentar fitxa de manteniment de tercers.  
h) Còpia autèntica dels estatuts, en els quals haurà de constar, explícitament, l'àmbit de l'associació, la inexistència d'ànim de lucre i l'objectiu de desenvolupar programes d'ajuda mútua i/o autoajuda dirigits a malalts crònics, de voluntariat sanitari o activitats de millora de la qualitat dels pacients, si no consten en poder de la direcció general amb competències en matèria d'atenció al pacient o han patit modificació.  
  
i) Còpia autèntica de la seua inscripció en el registre d'associacions, si no consta en poder de la direcció general amb competències en matèria d'atenció al pacient o ha patit modificació.  
j) Certificat d'haver sigut declarada d'utilitat pública o haver presentat sol·licitud de tal declaració i obtingut informe favorable de la conselleria competent en matèria de sanitat, en els termes establits en l'article 3, punt 4, del Reial decret 1740/2003, de 19 de desembre, sobre procediments relatius a associacions d'utilitat pública.  
  
  
Base huitena. Esmena de sol·licituds  
1. Rebudes les sol·licituds i incoat el procediment, l'òrgan instructor les verificarà i podrà realitzar d'ofici les actuacions que considere necessàries per a la determinació, el coneixement i la comprovació de les dades en virtut dels quals s'ha de pronunciar la resolució.  
  
2. Quan la sol·licitud no reunisca els requisits exigits, o no s'acompanye la documentació que d'acord amb aquesta Ordre resulte exigible, es notificarà a l'entitat sol·licitant la causa que impedeix la continuació del procediment, i se la requerirà perquè en el termini de 10 dies de conformitat amb la legislació de procediment administratiu comú, esmene la falta o acompanye els documents preceptius, amb indicació que, si així no ho fera, se li tindrà per desistit de la seua petició, amb resolució prèvia que haurà de ser dictada en els termes previstos legalment.  
  
3. Serà causa d'exclusió no corregible el lliurament fora de termini de la sol·licitud  
  
Base novena. Ordenació i instrucció  
1. L'ordenació i instrucció del procediment de concessió correspondran a la direcció general amb competències en matèria d'atenció al pacient, que rebrà les sol·licituds presentades i verificarà que aquestes reuneixen els requisits per a poder ser tramitades.  
2. L'òrgan competent per a la instrucció i resolució de l'expedient, a la vista de la documentació obrant en aquest i de les obligacions que s'adquirisquen amb la concessió de la subvenció, podrà recaptar els informes dels organismes i entitats que estime oportú i efectuar les comprovacions necessàries sobre l'exactitud de tot això.  
  
Base desena. Comissió de Valoració  
1. Es constituirà una comissió de valoració per a l'examen i estudi de les sol·licituds presentades. Aquesta comissió, com a òrgan col·legiat, s'ajustarà en el seu funcionament al règim establit per a aquestes en la Llei 40/2015, d'1 d'octubre, de règim jurídic del sector públic.  
  
2. La comissió de valoració estarà composta per cinc persones funcionàries de la direcció general amb competències en matèria d'atenció al pacient i igual nombre de persones suplents, respectant la presència equilibrada entre sexes en la seua composició, designades per la persona titular d'aquesta, d'entre els i les quals elegirà la presidència i la secretaria.  
3. La Comissió de valoració estendrà acta i formularà un informe que remetrà a l'òrgan instructor, que formularà la proposta de resolució provisional. Aquesta proposta es notificarà a les persones interessades donant-los tràmit d'audiència per termini de 10 dies per a presentar les al·legacions que estimen pertinents. Examinades les al·legacions, es formularà la proposta de resolució definitiva.  
  
Base onzena. Resolució  
1. La resolució, que tindrà els efectes i contingut previstos en l'article 25 de la Llei 38/2003, de 17 de novembre, es publicaran en la Base de dades nacional de subvencions, d'acord amb el procediment establit en l'article 20 de la citada Llei 38/2003. Així mateix, es publicarà un extracte d'aquesta en el Diari Oficial de la Generalitat Valenciana. Aquesta publicació assortirà els efectes de notificació a les entitats interessades, d'acord amb el que es disposa en l'article 45 de la Llei 39/2015, d'1 d'octubre.  
2. El termini màxim per a tramitar, resoldre i notificar les resolucions de concessió serà de sis mesos comptats des de l'endemà a la publicació de la resolució de la convocatòria en el Diari Oficial de la Generalitat Valenciana. En els casos en què haja de requerir-se l'esmena de deficiències i/o aportació de documentació, el termini determinat en l'apartat anterior es podrà suspendre durant el transcurs del temps que hi haja entre la notificació del requeriment i el seu efectiu compliment per les entitats sol·licitants o, si no n'hi ha, pel transcurs del termini concedit.  
3. Transcorregut el termini sense que haja recaigut resolució, podrà entendre's desestimada la sol·licitud de concessió de la subvenció, en els termes previstos en l'article 25 de la citada Llei 39/2015.  
4. L'òrgan competent per a dictar les resolucions de concessió serà la persona titular de la direcció general amb competències en matèria d'atenció al pacient, que actuarà per delegació de la persona titular de la conselleria amb competències en matèria de sanitat, de conformitat amb l'article 160.5 de la Llei 1/2015, de 6 de febrer.  
  
Base dotzena. Recursos  
Les resolucions de concessió de subvencions conformement a les presents bases reguladores esgotaran la via administrativa. Contra aquestes es podrà interposar recurs potestatiu de reposició en el termini d'un mes a comptar des de l'endemà de la seua notificació, de conformitat amb el que es disposa en l'art. 123 de la Llei 39/2015, d'1 d'octubre.  
  
Base tretzena. Criteris de valoració  
Els criteris de valoració de les sol·licituds estaran en funció de les activitats del programa objecte de subvenció:  
1. Criteris de valoració per a programes d'activitats de caràcter sanitari:  
a) La qualitat del programa, fins a 25 punts, distribuïda de la forma següent:  
a.1. Objectius, fins a 7 punts:  
- Defineix objectius diferenciats: 7 punts.  
- Defineix objectiu general (no diferenciats): 4 punts.  
- No defineix objectius: 0 punts.  
a.2. Metodologia, fins a 9 punts.  
- Grup d'ajuda mútua amb menys de 10 participants: 9 punts.  
- Grups d'ajuda mútua entre 11 i 15 participants: 4 punts.  
- Grups d'ajuda mútua amb més de 15 participants: 1 punt.  
a.3. Incidència en la millora de la qualitat de vida de les persones amb malaltia crònica, fins a 9 punts:  
- Relaciona totes les actuacions amb els objectius: 9 punts.  
- Relaciona el 50 % o més de les actuacions amb els objectius: 4 punts.  
- Relaciona menys del 50 % de les actuacions amb els objectius: 1 punt.  
b) La inscripció en el Catàleg d'Entitats de Salut de la Conselleria de Sanitat Universal i Salut Pública es valorarà amb 10 punts.  
c) La cobertura poblacional del programa presentat per l'entitat sol·licitant, fins a 15 punts. Es tindrà en compte la coherència amb els participants en anys anteriors. Es valorarà amb 0 punts la falta d'especificació i es puntuarà de la manera següent segons el nombre de persones beneficiàries de les activitats del programa a subvencionar:  
- De 0 a 50 persones beneficiàries: 1 punt.  
- De 51 a 100 persones beneficiàries: 2 punts.  
- De 101 a 200 persones beneficiàries: 5 punts.  
- De 201 a 300 persones beneficiàries: 10 punts.  
- Més de 300 persones beneficiàries: 15 punts.  
- Federacions: 15 punts.  
d) La cobertura territorial del programa presentat, fins a 15 punts. Es valorarà amb 0 punts la falta d'especificació. Els criteris establits seran els següents segons la cobertura siga referida als àmbits:  
- Municipal: a raó d'1 punt per municipi, fins a un màxim de 4 punts.  
- Provincial: per cada província 5 punts.  
- Comunitat Valenciana: 15 punts.  
e) El curriculum vitae dels i de les professionals que vagen a realitzar l'activitat sanitària, fins a 10 punts, establint-se els criteris següents:  
  
- Formació universitària: 2 punts.  
- Experiència professional: de 5 a 10 anys: 2 punts.  
- Experiència professional: més de 10 anys: 4 punts.  
- Formació complementària relacionada amb la titulació acadèmica: 2 punts, a raó de: de 15 o més hores: 0,20; de 20 a més hores: 0,30; i de 50 hores o més: 0,5 punts.  
f) Concordança entre l'activitat prevista i les prestacions, serveis o actuacions i polítiques públiques en curs en l'àmbit d'actuació de la conselleria amb competència en matèria de sanitat, fins a un 25 per cent de la puntuació total, de la següent manera:  
f.1) Incorporació de la perspectiva de gènere, fins a 5 punts:  
- Incorpora perspectiva de gènere: 5 punts.  
- No incorpora perspectiva de gènere: 0 punts.  
f.2) Mesures per a afrontar desigualtats socioeconòmiques, fins a 5 punts.  
- Estableix més de 2 mesures: 5 punts.  
- Estableix una o dues mesures: 3 punts.  
- No estableix cap mesura: 0 punts.  
f.3) Sinergia amb alguna de les línies estratègiques o programes de salut inclosos en el pla de salut vigent de la Comunitat Valenciana, fins a 15 punts:  
- Totes les actuacions del programa es relacionen amb alguna de les línies estratègiques: 15 punts.  
- El 50 % o més de les actuacions del programa es relacionen amb alguna de les línies estratègiques: 10 punts.  
- Menys del 50 % de les actuacions del programa es relacionen amb alguna de les línies estratègiques: 5 punts.  
- Cap actuació relacionada amb línies estratègica: 0 punts.  
2. Criteris de valoració per a programes d'activitats de voluntariat en centres sanitaris públics:  
a) La qualitat del programa es valorarà amb fins a 40 punts puntuació total, avaluada en funció de:  
a.1) Objectius, fins a 12 punts:  
- Defineix objectius diferenciats: 12 punts.  
- Defineix només objectiu general (no diferenciats): 7 punts.  
- No defineix objectius: 0 punts.  
a.2) Metodologia, fins a 14 punts:  
- Grup ajuda mútua amb menys de 10 participants: 14 punts.  
- Grup ajuda mútua entre 11 i 15 participants: 8 punts.  
- Grup ajuda amb més de 15 participants: 2 punts.  
- Adequació de l'activitat a la consecució dels objectius, fins a 14 punts:  
- Relaciona totes les actuacions amb els objectius: 14 punts.  
- Relaciona el 50 % o més de les actuacions amb els objectius: 8 punts.  
- Relaciona menys del 50 % de les actuacions amb els objectius: 2 punts.  
b) La inscripció en el catàleg d'entitats de salut de la conselleria amb competències en matèria de sanitat es valorarà amb 10 punts.  
  
c) La cobertura territorial del programa presentat per l'entitat sol·licitant, fins amb 25 punts. Es valorarà amb 0 punts la falta d'especificació i es puntuarà segons exercisca la seua activitat de voluntariat:  
- Por cada centre hospitalari sobre el qual exercisca la cobertura 3 punts, fins a un màxim de 25 punts.  
d) Concordança entre l'activitat proposada i el pressupost fins a 25 punts, de la següent manera:  
d.1) Incorporació perspectiva de gènere, fins a 5 punts:  
- Incorpora perspectiva de gènere: 5 punts.  
- No incorpora perspectiva de gènere: 0 punts  
d.2) Mesures per a afrontar desigualtats socioeconòmiques, fins a 5 punts:  
- Estableix més de dues mesures: 5 punts.  
- Estableix una o dues mesures: 3 punts.  
- No estableix cap mesura: 0 punts.  
d.3) Sinergia amb alguna de les línies estratègiques o programes de salut inclosos en el pla de salut vigent de la Comunitat Valenciana, fins a 15 punts:  
- Totes les actuacions del programa es relacionen amb alguna de les línies estratègiques: 15 punts.  
- El 50 % o més de les actuacions del programa es relacionen amb alguna de les línies estratègiques: 10 punts.  
- Menys del 50 % de les actuacions del programa es relacionen amb alguna de les línies estratègiques: 5 punts.  
- Cap actuació relacionada amb línies estratègica: 0 punts.  
  
Base catorzena. Quantia de les ajudes  
1. La quantia individualitzada de les ajudes es determinarà en funció de la puntuació total obtinguda per cadascuna de les entitats, d'acord amb els criteris de valoració establits en la base tretzena de la present Ordre, amb un màxim global de finançament per a totes aquestes determinat per la disponibilitat pressupostària establida en la corresponent convocatòria.  
S'estableix un import màxim finançable (IMF) per programa equivalent al 12 % del finançament total disponible, establit en la corresponent convocatòria i segons disponibilitats pressupostàries.  
  
2. Per al càlcul de la quantia individualitzada obtinguda per cada entitat, es procedirà a distribuir el finançament total disponible, en funció de la puntuació total obtinguda per cadascuna d'aquestes, sobre la base dels criteris de valoració, aplicant la fórmula següent: Fi = (PiSi)/100, sent:  
Fi = finançament entitat i  
Pi = puntuació obtinguda per l'entitat i  
Si = import sol·licitat per l'entitat i  
3. Si l'import resultant de l'aplicació de la fórmula definida en el punt anterior, resultara superior a l'IMF, per a la determinació de la quantia de l'ajuda s'aplicarà la fórmula següent: Fi = (PiIMF)/100  
4. En el cas que el sumatori dels imports de les ajudes, obtinguts per aplicació de les fórmules referides en els apartats anteriors, supere l'import del finançament total disponible, s'aplicarà un coeficient d'ajust a la disponibilitat pressupostària. Aquest factor, que no serà aplicable als programes d'activitats de voluntariat, serà determinat pel quocient entre el finançament total disponible i la suma de les quanties determinades per aplicació de les fórmules definides en els apartats anteriors.   
  
La fórmula d'aquest coeficient d'ajust serà la següent:  
  
 C = FT/, sent:  
  
C = coeficient d'ajust a disponibilitat pressupostària  
FT = finançament total disponible  
Fi = finançament entitat i  
5. En cap cas l'import de l'ajuda concedida podrà superar l'import sol·licitat per l'entitat, ni l'import màxim que poguera establir-se en la corresponent convocatòria.  
6. En les corresponents convocatòries es podrà establir distribució del finançament total disponible entre programes d'activitats de voluntariat en centres sanitaris públic i programes d'activitats de caràcter sanitari.  
7. Així mateix, les ajudes seran compatibles amb altres subvencions, ajudes, ingressos o recursos per a la mateixa finalitat, procedents de qualsevol administració o ens públic o privat, nacional, de la Unió Europea o d'organismes internacionals. L'import de les subvencions no podrà ser, en cap cas, d'una quantitat que, aïlladament o en concurrència amb subvencions, ajudes o altres ingressos, supere el cost de l'activitat que ha de realitzar l'entitat beneficiària.  
Base quinzena. Ordenació del pagament i justificació de les ajudes concedides  
1. Amb caràcter general, el pagament de la subvenció es realitzarà amb justificació prèvia de les ajudes concedides per part de l'entitat beneficiària, de conformitat amb el que s'estableix en l'article 171 de la Llei 1/2015, de 6 de febrer.  
2. Es podran realitzar pagaments anticipats de fins a un 30 per cent de l'import total de la subvenció concedida. Si bé el Consell, mitjançant acord, podrà modificar aquest percentatge, a l'alça, fins a un 50 per cent, de conformitat amb l'assenyalat en els apartats 2 i 3 de l'article 171 de la Llei 1/2015, de 6 de febrer.  
3. En el cas que s'efectuen pagaments anticipats, les entitats beneficiàries quedaran exonerades de la constitució de garanties, de conformitat amb la previsió continguda en la lletra f de l'apartat 5 de l'article 171 de la Llei 1/2015, de 6 de febrer.  
4. No obstant l'anterior, la forma de pagament de les subvencions podrà ajustar-se al règim de lliuraments especial que per a determinades transferències corrents establisca la llei de pressupostos de la Generalitat de cada exercici, amb certificació prèvia de la persona titular de la direcció general competent en matèria d'atenció al pacient de comprovació i aprovació dels justificants, així com acreditativa del compliment dels fins que justifiquen la concessió de la subvenció, i resolució de pagament anticipat. En els casos en què no s'ajuste als requisits anteriors, es realitzarà d'acord amb el que s'estableix en els apartats 1, 2 i 3 de la present base, de conformitat amb el que s'estableix en l'article 171 de la Llei 1/2015, de 6 de febrer.  
5. La justificació de l'ajuda serà per l'import total del programa realment executat, podent ser igual o superior al de la subvenció rebuda, i s'efectuarà través d'un compte justificatiu, d'acord amb el model normalitzat que elabore la Conselleria de Sanitat Universal i Salut Pública, juntament amb una relació numerada de les despeses justificades, de conformitat amb el que es disposa en l'article 30 de la Llei 38/2003, de 17 de novembre, en els termes següents:  
a) Les factures o justificants hauran de ser originals o còpies autèntiques d'acord amb l'article 27 de la Llei 39/2015, d'1 d'octubre, i en tots aquests haurà de figurar el vistiplau del president de l'entitat sol·licitant.  
b) Per als justificants del personal contractat, es presentaran necessàriament les nòmines ajustades al model oficial, acompanyades dels justificants de cotització a la Seguretat Social, així com còpia dels contractes, havent d'haver-hi concordança entre el contracte i la nòmina presentada respecte a la qualificació exercida. Aquestes despeses s'han d'imputar en la mesura i percentatge de dedicació directa amb el projecte.  
c) Les justificacions corresponents a col·laboracions puntuals i/o prestacions de serveis, figuraran en rebuts i/o factures on consten les dades del preceptor, el seu número d'identificació fiscal, el concepte pel qual se li retribueix i la retenció corresponent a l'Impost sobre la Renda de les Persones Físiques, així com les dades fiscals de l'associació.  
  
d) En tot cas, les factures hauran de comptar amb totes les dades formals que exigeix per a la seua expedició l'article 6 del Reglament pel qual es regulen les obligacions de facturació, aprovat pel Reial decret 1619/2012, de 30 de novembre (BOE 289, d'1 de desembre).  
6. La persona que ostente la representació legal de l'entitat beneficiària, presentarà una certificació en la qual es faça constar que les factures justificatives corresponen efectivament a pagaments realitzats i derivats de la finalitat per a la qual va ser concedida la subvenció i que aquestes no han sigut presentades davant altres entitats com a justificatives d'ajudes concedides per aquelles.  
7. Els beneficiaris de les subvencions tindran de termini fins al 31 d'octubre, de l'exercici de la convocatòria, per a presentar la documentació justificativa de la totalitat de la subvenció concedida o, de l'almenys, el percentatge que possibilite el deslliurament del 100 % d'aquesta, quan la forma de pagament de les subvencions s'ajuste al règim de lliurament especial que per a determinades transferències corrents establisca la llei de pressupostos de la Generalitat de cada exercici, sempre que això siga possible, d'acord amb el que s'estableix en la llei de pressupostos per a aquell exercici. En aquest últim supòsit, hi haurà de termini fins al 31 de gener de l'any següent per a presentar la resta de la documentació  
Així mateix, els beneficiaris de subvencions hauran de presentar abans del 31 de gener de l'any següent al de la concessió de la subvenció una memòria final detallada de les activitats realitzades d'acord amb el programa presentat en el seu moment objecte de subvenció, en suport informàtic i, quan siga requerida per la direcció general amb competències en atenció al pacient, en format paper, signada i segellada pel representant legal de l'associació. La no-presentació de la citada memòria serà motiu de reintegrament de la subvenció concedida.  
  
Base setzena. Comprovació de la subvenció. Pla de control  
1. La comprovació material de l'efectiva realització de l'activitat subvencionada es realitzarà mitjançant el corresponent pla de control que desenvolupe l'òrgan gestor de les subvencions, que serà aprovat en la corresponent convocatòria.  
2. El control serà administratiu o sobre el terreny i s'efectuarà sobre la totalitat o una mostra de subvencions concedides en cada convocatòria, segons s'establisca en aquesta.  
3. El control de la despesa objecte de les subvencions esmentades correspon amb caràcter general a la direcció general amb competències en matèria d'atenció al pacient.  
4. Les entitats beneficiàries entregaran, a requeriment de l'òrgan encarregat del control i comprovació de la despesa, la documentació necessària segons la mena de subvenció i tota l'altra que siga necessària per a justificar les condicions i la quantia de la despesa efectuada.  
  
Base dessetena. Pèrdua o minoració de l'ajuda  
1. Tota alteració de les condicions i requisits tinguts en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, quan l'objecte de les convocatòries siga coincident, podrà donar lloc a la modificació de la resolució de concessió i, si escau, a la pèrdua del dret al cobrament total o parcial de la subvenció.  
  
2. La falta de justificació o la justificació insuficient de l'ajuda concedida, dins del termini establit a aquest efecte, així com la concurrència d'altres causes recollides per l'article 37 de la Llei 38/2003, de 17 de novembre, i en els articles 33 i 34 del Reial decret 887/2006, de 21 de juliol, donarà lloc a la pèrdua del dret al cobrament total o parcial de la subvenció, sense perjudici de la realització del tràmit d'audiència legalment establit.  
  
Base dihuitena. Reintegrament de la subvenció  
1. Escaurà el reintegrament de la subvenció si concorren alguna de les causes previstes en l'article 37 de la Llei 38/2003, de 17 de novembre.  
2. El procediment de reintegrament s'ajustarà a les previsions contingudes en l'article 172 de la Llei 1/2015, de 6 de febrer.  
3. En les quantitats a reintegrar s'actuarà segons el que es preveu en l'article 172 i concordants de la Llei 1/2015, de 6 de febrer.  
4. L'interés de demora resultarà de l'aplicació de l'article 16 i concordants de la Llei 1/2015, de 6 de febrer.  
  
Base dinovena. Règim sancionador  
Serà aplicat el règim sancionador per la comissió d'infraccions administratives prevista en la normativa bàsica estatal que s'estableix en el títol IV de la Llei 38/2003, de 17 de novembre, a aquelles entitats beneficiàries de subvencions, que siguen responsables d'aquestes, i seran sancionades conforme al que es disposa en el capítol IV del títol X de la Llei 1/2015, de 6 de febrer, i amb caràcter procedimental en la Llei 39/2015,d'1 d'octubre, i la seua normativa de desenvolupament en matèria de potestat sancionadora.